El VI Mercat Medieval Solidari de la Falla Nàquera-Lauri Volpi continua la seua labor en la lluita contra el càncer
2025-07-24

Per sisé any, la Falla Nàquera-Lauri Volpi de Burjassot situarà en el carrer Lauri Volpi el seu tradicional Mercat Medieval Solidari en el qual, un any més, tot el recaptat es destinarà a la lluita contra el càncer. En aquesta ocasió, el VI Mercat Medieval Solidari tindrà lloc el cap de setmana del 27 i el 28 de juny.

L’objectiu de la comissió fallera burjassotera és recaptar tots els diners que siga possible, en col·laboració amb la Junta Associada Provincial de València, a través de la Junta Local de Burjassot, per a la lluita contra aquesta malaltia.

Emmarcat dins de la seua campanya solidària anual “Ara més que mai”, el VI Mercat Medieval Solidari oferirà als veïns de Burjassot i als seus visitants dos dies plens d’activitats, tant lúdiques com culturals. El mercat obrirà les seues portes el dissabte sobre les 10 del matí i fins a ben entrada la nit es podrà visitar, el diumenge, l’horari serà de 10.30 a 16 hores.

Comptant amb preus populars en els productes de venda, perquè tothom puga col·laborar en la mesura de les seues possibilitats, el mercat comptarà amb art, llocs d’artesania, el rastell, la llibreria o el basar, sense faltar la jogueteria i els llocs de gastronomia on recuperar forces i degustar rics i saborosos pintxos, creps, amanides….No faltarà tampoc la cocteleria o la cafeteria i les animacions per a totes les edats amb pinta cares, música en directe, màgia, playbacks….

A més, durant aquests dos dies continuaran arreplegant taps per al xiquet de Torís, Erik Iborra, vendran bitllets per al sorteig especial de la Creu Roja i un euromillón solidari per a Alba Ojeda. A tot açò s’uneix que comptaran amb la participació d’AFEM, l’Associació de Familiars i Malalts Mentals de Burjassot, que vendrà també els seus productes artesanals i del Banc d’Aliments de Kanguros-LV, que realitzaran recollida de productes no peribles.

Cap de setmana de solidaritat amb majúscules a Burjassot al qual estan convidats a participar tots els ciutadans del municipi.